Dalam panjalasan alam semesta ulahan Aristoteles (384-322 SM), Bulan manandai watas antara unsur nang kawa barubah (bumi, banyu, udara, wan api) lawan bintang-bintang abadi aether, pamikiran filsafat bapangaruh nang mandominasi sains salawas berabad-abad imbahnya. Wayah abad ka-2 SM, Seleucus matan Seleucia mamadahakan pamikiran pada pasang surut kajadian marga kakuatan juhut Bulan, wan katinggian banyu pasang ditantuakan ulih posisi relatif Bulan tahadap Matahari. Pada abad nang sama, Aristarchus mahitung ukuran wan jarak Bulan matan Bumi, lawan jarak pintangan dua puluh kali radius Bumi. Pamikiran ngini imbahnya dikambangakan ulih Ptolemy (90–168 M): inya bapandapat bahwa jarak rata-rata Bulan matan Bumi adalah 59 kali radius Bumi wan diameter 0,292 matan diameter Bumi. Angka ngini pina mamaraki jarak wan diameter nang sabujurnya, yakni pintangan 60 gasan jarak wan 0,273 gasan diameter. Archimedes (287–212 SM) marancang sabuting planetarium nang kawa mahitung laju pagarakan Bulan wan objek nang lain di Tata Surya.